Falajga qarshi kurash uchun 1 milliard dollar kerak 
Bugun dunyo bo'ylab bemorlar soni 10-20 million orasida, asosan Osiyo va Afrikada. Mablag' ko'proq xususiy manbalardan keladi.
Jahon Sog’liqni Saqlash Tashkiloti yaqinda Jenevada yillik anjumanini o’tkazdi. Shol kasalligini tamoman yo’q qilish uchun ilmiy imkoniyatlar yetarli, deydi mutaxassislar, ammo zarur chora-tadbirlar ko’rish uchun qo’shimcha mablag’ kerak. Markaziy Osiyoda Tojikiston falaj ko'lami bo'yicha birinchi o'rinda. 2010-yilda 458 holat qayd etilgan. Bolalarni yoppasiga emlash natijasida dunyoning ko’plab mamlakatlaridan bu kasallik butunlay yo’qolib ketdi. Lekin vaksina yetishmagan jamiyatlarda shol hali ham ko’p uchraydigan holat. Diqqat hozir ko’proq vaksina ishlab chiqarish va uni jahonning eng olis nuqtalariga yetkaza olishda. "24 yil ter to’kdik buning uchun. Sog’liqni saqlash sohasida loqaydlikka o’rin yo’q. E’tiborsizlik jamiyatga juda qimmatga tushishi mumkin. Imkoniyatni boy bersangiz, birvarakayiga 50 davlatda shol tarqala boshlashi hech gap emas”,- deydi Orin Levin, vaksina ta’minoti va foydasi ustida ish olib boradigan xalqaro markaz rahbari. Mahsulotga talab katta ekan, deydi u, nega davlatlar buyurtma bermayapti? Nega bu masala eng muhim o’ringa chiqmagan? Favqulodda ko’rib chiqilishi kerak bo’lgan muammo bu, deydi ekspert. BMT katta loyihalarga odatda yirik bizneslardan moliya oladi. Sog’liqni saqlash sohasida, xususan, yuqumli va xavfli kasalliklarga qarshi kurashda global maydonda faoliyat yuritadigan kompaniyalarning roli katta.